
Către unităţile de învăţământ preuniversitar din judeţul Hunedoara
În atenţia doamnei/domnului director

Ref. Repartizarea pe perioadă nedeterminată a cadrelor didactice calificate angajate cu contract individual de muncă pe perioadă determinată, în baza art. 253 din Legea nr. 1/2011 cu modificările şi completările ulterioare


Această etapă de mobilitate se desfăşoară în conformitate cu prevederile art. 4, lit. k), art. 57 şi art. 58 din Metodologia – cadru privind mobilitatea personalului didactic de predare din învăţământul preuniversitar în anul şcolar 2016-2017, aprobată prin OMECS nr. 5559/27.10.2015, numită în continuare Metodologie, la termenele prevăzute la Pct. I, alin. 8 din Calendarul mobilităţii personalului didactic de predare din învăţământul preuniversitar pentru anul şcolar 2016-2017, Anexa nr. 19 la Metodologie, numit în continuare Calendar.

La această etapă a mobilităţii personalului didactic pot participa, în vederea primirii statutului de titular începând cu data de 01.09.2016, în unităţile de învăţământ în care sunt angajate cu contract individual de muncă pe perioadă determinată în anul şcolar 2015-2016, cadrele didactice calificate, care au obţinut nota/media de cel puţin 7 (şapte) la un concurs naţional unic de titularizare în învăţământul preuniversitar în ultimii 6 ani.

Pot fi repartizaţi pe perioadă nedeterminată, în şedinţă publică organizată de inspectoratul şcolar, dacă postul didactic/catedra este vacant(ă) şi are viabilitate, cu respectarea cumulativă a condiţiilor generale şi specifice din Metodologie, candidaţii care au participat la concursuri de titularizare în învăţământul preuniversitar de stat în sesiunile 2010, 2011, 2012, 2013, 2014 sau 2015.

Repartizarea pe post didactic/catedră a candidatului se realizează în baza ultimei note/medii de repartizare de cel puţin 7 (şapte) obţinute de cadrul didactic în perioada 2010-2015, în specialitatea postului didactic/catedrei ocupat(e), dacă nu a obţinut note sub 5 (cinci) la proba scrisă în cadrul următoarelor concursuri de titularizare în învăţământul preuniversitar de stat.

Calendar:

· 27 aprilie 2016
· Reactualizarea şi afişarea listei posturilor didactice/catedrelor neocupate/nerepartizate după etapa de pretransfer consimţit între unităţile de învăţământ.

· 25-27 aprilie 2016
· Depunerea şi înregistrarea dosarelor la ISJ (Cerere tip: Anexa 3, pag. 60 din Metodologie) în vederea repartizării pe perioadă nedeterminată, în şedinţă publică, conform prevederilor art. 253 din Legea nr. 1/2011, cu modificările şi completările ulterioare;

· 27 aprilie - 4 mai 2016
· Comisia judeţeană de mobilitate a personalului didactic şi consilierul juridic al ISJ Hunedoara verifică dosarele candidaţilor, depuse în vederea repartizării în şedinţă publică pe baza art. 253 din Legea nr.1/2011, cu modificările şi completările ulterioare;

· 5 mai 2016
· ŞEDINŢĂ PUBLICĂ organizată de inspectoratul şcolar pentru repartizarea pe perioadă nedeterminată, conform prevederilor art. 253 din Legea nr. 1/2011 cu modificările şi completările ulterioare;

· 5-6 mai 2016
· Depunerea şi înregistrarea contestaţiilor la ISJ Hunedoara, referitoare la repartizarea în şedinţă publică a candidaţilor, conform art. 253 din Legea nr.1/2011 cu modificările şi completările ulterioare;

· 9 mai 2016
· Soluţionarea contestaţiilor în CA al ISJ Hunedoara referitor la repartizările făcute în şedinţă publică, în conformitate cu prevederile art. 253 din Legea nr. 1/2011 cu modificările şi completările ulterioare;

· 9-13 mai 2016
· Emiterea şi comunicarea deciziilor de repartizare a candidaţilor titularizaţi conform art. 253 din Legea nr. 1/2011 cu modificările şi completările ulterioare.

Precizări:

Condiţiile generale şi specifice care trebuie îndeplinite cumulativ de cadrele didactice calificate, netitulare, angajate în unităţi de învăţământ preuniversitar cu contract individual de muncă pe perioadă determinată, în anul şcolar 2015-2016, în vederea titularizării în baza art. 253, începând cu data de 01.09.2016, sunt prevăzute în art. 58 din Metodologie.

Condiţiile generale şi specifice care trebuie îndeplinite cumulativ de candidatul care solicită titularizarea în baza art. 253, conform Metodologiei:

A. a fost repartizat sau i s-a prelungit durata contractului individual de muncă pe perioadă determinată în anul şcolar 2015-2016, la nivelul unui singur judeţ, pe un post didactic/catedră vacant(ă)/rezervat(ă) complet(ă), până la data începerii cursurilor anului şcolar, conform Metodologiei sau a fost angajat pe perioadă determinată pe o catedră completă de la data începerii cursurilor anului şcolar 2015-2016, atât în baza deciziilor de repartizare emise de inspectoratul şcolar, cât şi în baza deciziilor interne emise la nivelul unităţilor de învăţământ şi se află în una din situaţiile prevăzute în art. 58 alin. 1 lit. a);

B. a dobândit definitivarea în învăţământ sau va dobândi definitivarea în învăţământ până la data de 1 septembrie 2016 (face dovada înscrierii la sesiunea 2016 a definitivatului);

C. solicită un post didactic/catedră, care nu a fost ocupat(ă) în etapele anterioare ale mobilităţii personalului didactic, este constituit(ă) sau i se poate constitui în una sau mai multe unităţi de învăţământ cu personalitate juridică, în care cadrul didactic este încadrat în anul şcolar curent, este complet(ă) sau are în componenţă cel mult 4 (patru) ore opţionale, potrivit art. 30 alin. (2) din Metodologie, este vacant(ă) şi i se certifică viabilitatea;

D. respectă condiţiile de ocupare a postului didactic/catedrei pe perioadă nedeterminată, conform Metodologiei;

E. are avizele şi atestatele necesare pentru ocuparea postului didactic/catedrei, conform Metodologiei.

În situaţia constituirii catedrelor complete pentru repartizare în baza art. 253 în mai multe unităţi, fiecare unitate de învăţământ implicată trebuie să menţioneze, în momentul comunicării la ISJ a listei posturilor didactice, faptul că fracţiunea de normă pe care o publică este vacantă, are viabilitate estimată de minim 4 ani şi poate face parte din catedra completă constituită la nivel ISJ Hunedoara, catedră care trebuie publicată cu un singur Cod post, conform aplicaţiei informatice a MENCS.

Candidaţii pot solicita titularizarea în baza art. 253 pe posturile didactice/catedrele pe care sunt angajaţi în anul şcolar 2015-2016 dacă acestea sunt  în concordanţă cu specialitatea probei scrise a concursului de titularizare din perioada 2010-2015 la care au participat cu notă/medie minim 7,00.

Cadrele didactice calificate angajate cu contract individual de muncă pe perioadă determinată care au două sau mai multe specializări pot solicita repartizarea în condiţiile art. 58 alin. (1) din Metodologie, începând cu data de 1 septembrie 2016 şi pe catedre, ocupate în anul şcolar curent, constituite din două sau mai multe discipline, conform art. 30 alin. (2) din Metodologie, în concordanţă cu specializările dobândite potrivit Centralizatorului, în situaţia în care ponderea cea mai mare de ore în catedră o are disciplina pentru care cadrul didactic a susţinut concursul sau disciplinele care constituie catedra au aceeaşi pondere, cu respectarea cumulativă a celorlalte condiţii prevăzute la art. 58 alin. (1).

Decizia de repartizare pe perioadă nedeterminată în baza art. 253, emisă de inspectorul şcolar general, se face cu precizarea unităţii de învăţământ cu personalitate juridică, a postului didactic/catedrei, a nivelului de învăţământ, a limbii de predare şi a regimului de mediu.
În decizie nu se precizează viabilitatea postului didactic/catedrei, iar structura/structurile unităţilor de învăţământ cu personalitate juridică se precizează numai în situaţia în care regimul de mediu al structurii/structurilor este diferit de regimul de mediu al unităţii de învăţământ cu personalitate juridică.

Deciziile de repartizare pe perioadă nedeterminată, începând cu 1 septembrie 2016, pentru cadrele didactice debutante înscrise la examenul naţional de definitivare în învăţământ, sesiunea 2016, repartizate în baza prevederilor art. 253, se emit, numai în situaţia în care acestea promovează examenul, după validarea rezultatelor examenului naţional de definitivare în învăţământ prin ordin al ministrului educaţiei naţionale şi cercetării ştiinţifice şi comunicarea acestuia inspectoratelor şcolare.
Candidaţii respectivi se adresează în scris inspectoratului şcolar pentru emiterea deciziei de titularizare în baza art. 253; la cerere anexează documentul care atestă promovarea examenului de definitivat – sesiunea 2016.

În situaţia în care cadrele didactice debutante nu promovează examenul naţional de definitivare în învăţământ, sesiunea 2016, dar mai îndeplinesc condiţiile de înscriere în sesiunile următoare ale examenului de definitivat, acestea rămân angajate în unităţile de învăţământ în care au fost repartizate în şedinţa publică din 5 mai 2016, prin prelungirea contractului individual de muncă pe perioadă determinată pentru anul şcolar 2016-2017 (continuitate la suplinire).

Conform prevederilor art. 84, alin. 13 din Metodologie, cadrele didactice repartizate pe perioadă nedeterminată în baza prevederilor art. 253 din Legea nr.1/2011 cu modificările şi completările ulterioare, care s-au prezentat la postul didactic/catedra pe care au fost repartizate şi pentru care s-au încheiat contracte individuale de muncă pe perioadă nedeterminată, pot beneficia de detaşare la cerere, în baza punctajelor obţinute conform fişei de evaluare (Anexa nr. 2 la Metodologie), în primul an după repartizare, conform Calendarului (2-8 septembrie 2016).

Aceste cadre didactice pot beneficia de detaşare în interesul învăţământului sau detaşare la cerere, în primul an după repartizare, respectiv concurs şi pe parcursul anului şcolar, în baza hotărârii comisiei paritare de la nivelul inspectoratului şcolar, cu avizul MENCS.

